Så er der sidste tvivl ryddet af vejen. Det nye store regionssygehus skal bygges i Aalborg Øst - nærmere bestemt på det område, der hedder Postgården. Det ligger i nærheden af Aalborg Universitet. Tre muligheder var i spil efter at det blev opgivet at udbygge Aalborg Sygehus på Hobrovej i Aalborg: Nybyggeri ved Bouet nord for Limfjorden, ved Svenstrup syd for Aalborg - og endelig et byggeri i Aalborg Øst. Og det var den sidste placering, et enigt forretningsudvalg i regionrådet lagde sig fast på ved et møde mandag. - Det er en god og rigtig beslutning. Vi får et byggeri med indbyggede fremtidsmuligheder, siger det radikale medlem af forretningsudvalget, Vagn Kvist til TV2/Nord. - Nu skal Aalborg kommune så hurtigt som muligt i gang med den fysiske planlægning. Imens skal vi forhandle finansieringen på plads med regeringen, og jeg regner med, at det nye sygehus kan stå færdigt om 10 år, siger Vagn Kvist. Hvilke konsekvenser nybyggeriet ved Aalborg kan få for det planlagte nybyggeri af et sygehus i Himmerland tør han ikke sige noget om. Det skal forhandles på plads i det samlede regionsråd.

Opsummering:
Et enigt forretningsudvalg i Regionsrådet har fastlagt placeringen.